“กลุ่มมหากิจ” เตรียมฮุบหุ้น RCL กว่า 30%
ลือสนั่น กลุ่มมหากิจ หนึ่งในกลุ่มผู้ถือหุ้นรายใหญ่ TTA ได้มีการเจรจาเพื่อซื้อหุ้นจากผู้ถือหุ้นใหญ่ของ RCL ไม่ต่ำกว่า 30% ที่ราคาราว 15 บ./หุ้น
18 มิ.ย. 2558

แหล่งข่าวรายหนึ่งเปิดเผยว่า ได้เกิดกระแสข่าวในวันนี้ (18 มิ.ย.) ว่า กลุ่มมหากิจ ซึ่งเป็นกลุ่มผู้ถือหุ้นรายใหญ่ของบริษัท โทรีเซนไทย เอเยนต์ซีส์ จำกัด (มหาชน) หรือ TTA ได้มีการเจรจาเพื่อซื้อหุ้นจากผู้ถือหุ้นใหญ่ของบริษัท อาร์ ซี แอล จำกัด (มหาชน) หรือ RCL ผู้ประกอบธุรกิจสายการเดินเรือที่ประกอบธุรกิจขนส่งตู้คอนเทนเนอร์ทางทะเลที่มีฐานประกอบกิจการในประเทศไทย จำนวน 2 ราย
โดยคาดว่ากลุ่มมหากิจจะเข้ามาถือหุ้นใน RCL ไม่ต่ำกว่า 30% ในราคาเจรจาประมาณ 15 บาท ซึ่งคาดว่าจะใช้เงินประมาณ 7 พันล้านบาททั้งนี้มองว่าหากมีการซื้อหุ้นได้สำเร็จ TTA จะควบรวมกิจการกับ RCL โดยทั้ง 2 บริษัทมีทุนรวมกันกว่า 4 หมื่นล้านบาท
อนึ่ง TTA เป็นผู้ประกอบธุรกิจการลงทุนโดยการถือหุ้น โดยลงทุนใน 3 ธุรกิจหลัก ได้แก่ธุรกิจขนส่ง ธุรกิจพลังงาน และธุรกิจโครงสร้างพื้นฐาน ซึ่งกลุ่มมหากิจ เป็นผู้ถือหุ้นใหญ่ใน TTA ถือหุ้นรวมกันกว่า 21.93% ซึ่งหากกลุ่มมหากิจเข้าซื้อหุ้น RCL ได้ไม่ต่ำกว่า 30% จะกลายเป็นผู้ถือหุ้นใหญ่ใน RCL ทันที
โครงสร้างผู้ถือหุ้น 5 อันดับแรกของ RCL มีดังนี้
ลำดับ   ผู้ถือหุ้นรายใหญ่                               จำนวนหุ้น (หุ้น)  % หุ้น
1.        บริษัท โงวฮก จำกัด                        208,812,500    25.20
2.        บริษัท ปัญจมิตร โฮลดิ้ง จำกัด            153,311,587     18.50
3.        นายสุเมธ ตันธุวนิตย์                        61,594,350      7.43
4.        บริษัท ไทยเอ็นวีดีอาร์ จำกัด              25,782,900        3.11
5.        บริษัท โหงวฮกเอเยนซี่ จำกัด            24,426,250        2.95
โดยราคาหุ้น RCL ปิดตลาดภาคเช้า อยู่ที่ 10.20 บาท ลบ 0.10 บาท หรือ 0.97% ราคาสูงสุด 10.40 บาท ราคาต่ำสุด 10.10 บาท มูลค่าซื้อขายที่ 48.92 ล้านบาท
 